Matie se familie wil nie haar toestand bekend maak | Netwerk24
Deur Roshé Taka 28 Mei 2019 20:28
Taylië Chamondré JaapFoto: Facebook
So lyk die gebou waaruit Taylië Chamondré Jaap Sondagoggend geval het. Die rooi blok dui die venster aan waar sy uitgeval het.Foto: Jaco Marais
Die familie van die Matiestudent wat die naweek twee verdiepings ver geval het, het die Tygerberg-hospitaal gevra om nie haar toestand aan die media bekend te maak nie.
Taylië Chamondré Jaap (19), eerstejaar-BSc-student, het Sondagoggend sowat 7 m uit die Serruria-koshuis op die Stellenbosch-kampus geval. Sy is in die Stellenbosch-hospitaal opgeneem en in ’n bewustelose toestand na die hoësorgeenheid van die Tygerberg-hospitaal in Parow, Kaapstad, oorgeplaas.
“Die familie het versoek dat ons geen inligting oor haar toestand aan die media bekend maak nie,” sê Laticia Pienaar, woordvoerder van die hospitaal.
Martin Viljoen, die Universiteit Stellenbosch se woordvoerder, het by navraag gesê die universiteit is nie in ’n posisie om inligting rakende haar toestand te verskaf nie.
Viljoen het Netwerk24 na die hospitaal verwys.
Intussen het Jaap se vriende op die Facebook-blad Pray4Taylië gesê haar toestand het Maandag verbeter.
“Dis vir my aangenaam om aan te kondig dat ons geliefde Taylië Jaap se toestand baie beter as gister (Sondag) is. Taylië haal op haar eie asem en sy reageer wanneer jy met haar praat,” lui dié inskrywing.
Volgens inskrywings Maandagaand op die Facebook-blad Almal wat die Here dien, is Jaap nog nie wakker nie. Die inskrywings lui sy het glo haar arm en drie ribbes gebreek en van haar werwels het geskuif, maar dit is na bewering teruggeskuif.
Hein Leonard, Jaap se oom en voog, kon nie Dinsdag vir kommentaar bereik word nie.
Meer oor: Tygerberg-Hospitaal | Taylië Chamondré Jaap | Matie | Student